গ্রামের বড় সড়ক থেকে মিশুদের বাড়িতে যেতে খানিকটা কাঁচা একটি সরুপথে হাঁটতে হয়। এটা ওদের বাড়ির নিজস্ব রাস্তা। অন্যান্য বাড়ি মূল সড়কের পাশে হলেও মিশুদের বাড়ি সড়ক থেকে একটু দূরে। ক্লাস টু পর্যন্ত মিশুকে এ পথটি পর্যন্ত একা যেতে দিতেন না মিশুর বাবা আহসান হাবীব। কিন্তু এখন ও বড় হয়ে গেছে ধরে নিয়ে একলা স্কুলে বা গ্রামের বাজারে অবাধে চলাচলের সুযোগ করে দিয়েছেন। সরুপথটি পেরিয়ে নিজ বাড়ির পুকুরপাড়ে পৌঁছে গেছে মিশু। এ সময় ভূত দেখার মতোই চমকে উঠলো সে। তার সম্মুখে দাঁড়িয়ে সেই ছেলেধরাটি। এই গোঁফওয়ালা লোকটি যেন তাদের বাড়ি থেকেই বেরিয়ে আসছে! এটা কী করে সম্ভব? সে তো লোকটিকে বাজারের পশ্চিম পাশে রেখেই এসেছে। লোকটি মিশুর পথ আগলে দাঁড়ালো।